Montana kraai koning in sewestoernooi | Netwerk24
Montana kraai koning in sewestoernooi
Deur Wim Pretorius 09 September 2018 23:00
Die Hoërskool Montana het Saterdag skoonskip gemaak om as kampioen gekroon te word by die Hoërskool Eldoraigne se jaarlikse sewesrugbytoernooi.
Nathan Mattheus van die Hoërskool Montana op pad doellyn toe by Eldoraigne se sewestoernooi. Foto: Frans Lombard
Montana se o.17 span het merkwaardig herstel nadat hy verlede naweek by die Blou Bulle se sewestoernooi, wat op sy tuisveld gehou is, teleurgestel het.
Monties het nie 'n enkele keer die knie gebuig nie en in die eindstryd die verrassingspakket, 'n uitnodigingspan, net-net met 21-19 geklop om as die kampioene gekroon te word.
Hulle het Vrydag met Oos-Moot (12-10), Pretoria Boys High School (26-7) en die Hoër Tegniese Skool John Vorster (24-12) ore aangesit om bo in hul groep te eindig, voordat die goeie peil Saterdag voortgesit is.
Hulle het Pretoria Technical High School (26-12) geklop om 'n plek in die eindronde vas te maak.
Die uitnodigingspan, wat saamgestel is uit spelers van onder meer Affies, Waterkloof en Overkruin het net in die eindstryd die knie gebuig.
Hulle het Helpmekaar (42-19), Tuine (29-12) en Menlopark (35-7) op die eerste dag getroef, voordat hulle op die tweede dag vir Eldoraigne (38-17) laat les opsê het.
Menlopark moes met die derde plek tevrede wees nadat hy Boys High met 33-7 geklop het. Parkies het op die eerste dag Eldoraigne (24-10) en Tuine (45-7) geklop.
Helpmekaar het harde bene gekou en eindelik vyfde geëindig met 'n sege met 26-21 oor Oos-Moot.
* Die Hoërskool Tuine hoort oor die vingers getik te word nadat hy op die eerste dag teen Menlopark, die uitnodigingspan en Eldoraigne (0-29) vasgeval het en nie vir die tweede dag opgedaag het nie, met die organiseerders wat noodgedwonge die bepalings moes aanpas om seker te maak die res van die spanne kon wel almal steeds speel.
Dit het eindelik beteken dat Pretoria Technical High School niks meer as 15 minute rus gehad het tussen twee van hul wedstryde nie.
* In die o.15-toernooi het Menlopark herstel nadat hy verlede week deur Affies geslag is en soos 'n goed geoliede masjien gespeel om sy afdeling te wen met 'n wegholsege met 55-5 oor Zwartkop.